Павал Севярынец

**Па́вел Канстанці́навіч Севяры́нец** ( 30 сьнежня 1976, Ворша) — беларускі моладзевы хрысьціянскі палітык і публіцыст, адзін з заснавальнікаў «Маладога Фронту» і адроджанае «Беларускае хрысьціянскае дэмакратыі», палітычны вязень.

## Біяграфія

### Юнацтва
Павал Севярынец нарадзіўся ў Воршы ў сям’і журналіста Кастуся Севярынца й школьнай настаўніцы Тацяны Севярынец. У 1994 годзе ён скончыў сярэднюю школу з залатым мэдалём, у 2000 годзе — геаграфічны факультэт БДУ.

У 1994—1999 гг. Павал Севярынец працаваў журналістам у шэрагу выданьняў. З 1998 г. пачаў друкавацца ў незалежнай прэсе як публіцыст.

### Пачатак палітычнай дзейнасьці ў «Маладым Фронце» і БНФ
У 1995 г. Севярынец уступіў у БНФ «Адраджэньне». У лютым 1997 г. ён узначаліў Менскую моладзевую фракцыю БНФ. У верасьні 1997 г. на Ўстаноўчым сойме быў абраны сустаршынём «Маладога Фронту». У 1997—2004 гг. Павал Севярынец стаў вядомы як ўдзельнік і арганізатар масавых вулічных выступаў моладзі супраць палітыкі прэзыдэнта Аляксандра Лукашэнкі. У рамках сваёй дзейнасьці ў «Маладым Фронце» Павал Севярынец быў заснавальнікам асьветніцкага праекту «Шоў Беларушчыны», курсаў «Ды-джэяў Адраджэньня», ініцыятарам стварэньня кааліцыі беларускіх дэмакратычных моладзевых арганізацыяў «Пераменаў!», а таксама міжканфэсійнае супольнасьці «Хрысьціянская ініцыятыва». У 1999—2003 гг. Павал Севярынец быў намесьнікам старшыні Партыі БНФ. З 1999 да 2004 — старшынём «Маладога Фронту». Севярынец быў адным з арганізатараў І Кангрэсу Беларускай Моладзі (ліпень 2001 г.), абароны Курапатаў (верасень 2001 г. — чэрвень 2002 г.), нацыянальнай кампаніі «Беларусь у Эўропу!» (вясна 2002 г.), перадвыбарчага блёку «Маладая Беларусь» (2004 г.)

### Пазбаўленне волі
У 2005 годзе Павал Севярынец быў абвінавачаны ў арганізацыі акцыяў пратэсту супраць балятаваньня Аляксандра Лукашэнкі на трэці прэзыдэнцкі тэрмін, што адбываліся ў Менску пасьля рэфэрэндуму 2004 году. Моладзевы лідэр быў асуджаны да 3-х гадоў абмежаваньня волі. Пакараньне ён адбываў на лесанарыхтоўках у вёсцы Малое Сітна на Поўначы Беларусі (Полацкі раён). У 2006 годзе міжнародная арганізацыя Amnesty International прызнала Паўла Севярынца вязьнем сумленьня. З улікам амністыі тэрмін зьняволеньня быў скарочаны да 2-х гадоў, у 2007 годзе Севярынец быў вызвалены. У зьняволеньні напісаў кнігу «Лісты зь лесу» (паводле апытаньня «Нашай Нівы» прызнаная найлепшай беларускай кнігай 2007 году).

У ноч Плошчы 20 сьнежня 2010 году быў узяты пад варту, асуджаны 16 траўня 2011 году судом Заводзкага раёну г. Менску па ч.1 арт. 342 КК (арганізацыя і падрыхтоўка дзеяньняў, якія груба парушаюць грамадзкі парадак, альбо ўдзел у іх) да 3 гадоў абмежаваньня волі. Знаходзіўся ў ПУАТ-7 в. Куплін. Вызвалены 19 кастрычніка 2013 году. У зьняволеньні напісаў кнігу эсэ «Беларуская глыбіня». Агулам па адміністрацыйных арыштах правёў у зьняволеньні 2 гады, на „хіміі“ — 4 гады, у месцах зьняволеньня — 1,5 гады.

У часе прэзыдэнцкіх выбараў 2020 году ўдзельнічаў у пікетах па зборы подпісаў Сьвятланы Ціханоўскай. Быў затрыманы супрацоўнікамі міліцыі 7 чэрвеня па дарозе дадому. Пасьля гэтага ў дачыненьні да яго было вынесена, як мінімум, тры пастановы аб адміністрацыйных арыштах па 15 сутак кожная за ўдзел у перадвыбарчых пікетах і заклікі да ўдзелу ў масавых мерапрыемствах. Таксама ў Паўла Севярынца на той час засталіся неадбытымі 30 сутак арышту за акцыі супраць інтэграцыі з Расеяю. Міжнародная арганізацыя «Міжнародная амністыя» прызнала яго вязьнем сумленьня. Меркавалася, што ён выйдзе на волю 21 жніўня, па адбыцьці 75 сутак. Але са Сьледчага камітэту паведамілі, што ёсьць непасрэдна ўзьніклае падазрэньне ў зьдзяйсьненьні злачынства і ён затрыманы на 72 гадзіны й знаходзіцца ў ІЧУ на Акрэсьціна. 20 жніўня на палітвязьня завялі крымінальную справу «за падрыхтоўку масавых беспарадкаў». 25 траўня 2021 году Магілёўскі абласны суд (судзьдзя — Ірына Ланчава) вырак Паўла Севярынца, Яўгена Афнагеля і Андрэя Войніча да 7 гадоў папраўчай калёніі ва ўмовах узмоцненага рэжыму за «падрыхтоўку да ўдзелу ў масавых беспарадках» 2020 году. Разам зь імі па 5 гадоў калёніі ўзмоцненага рэжыму атрымалі Павал Юхневіч, Максім Вінярскі й Зьміцер Казлоў. Ірыну Шчасную выраклі на 4 гады папраўчай калёніі агульнага рэжыму. Вызвалены ў рамках пагадненьня паміж уладамі РБ і ЗША 13 сьнежня 2025 году; разам з групай былых палітвязьняў быў высланы зь Беларусі ды адпраўлены ва Украіну. Знаходзіцца ў Вільні.

### Дзейнасьць у БХД
Працаваў над адраджэньнем палітычнай партыі «Беларуская хрысьціянская дэмакратыя», зьяўляўся сустаршынём яе арганізацыйнага камітэту. У БХД ад пачатку адказны за ідэалёгію, рэгіёны, інфармацыю і культуру. Рэдактар абедзьвюх партыйных праграмаў — 2009 г. і 2015 г. («Народная партыя з хрысьціянскім сэрцам»). Ініцыятар партыйных кампаніяў «Люблю Беларусь», «Хваля салідарнасьці», «У абарону касьцёла Святога Язэпа», «Урад для народа», «100 гадоў БХД» і іншых.

Як прадстаўнік БХД сустракаўся з прэзыдэнтам ЗША Джорджам Бушам-малодшым, дзяржсакратаром ЗША Кандалізай Райс, старшынямі Эўрапарлямэнту Гансам-Гертам Пётэрынгам і Ежы Бузэкам, старшынём Эўрапейскай Народнай партыі Жазэфам Долем.

Заснавальнік і прадусэр сэрыі музычных альбомаў беларускамоўнай хрысьціянскай музыкі «Беларускі хрысьціянскі хіт» (2008—2015, выйшла 7 альбомаў). Займаўся літаратурнай дзейнасьцю.

Разам з Максімам Гацаком і Анатолем Шырвелем у 2014 годзе заснаваў хрысьціянскі інфармацыйны партал «Крыніца.інфа».

Ініцыятар стварэньня «Беларускага камітэту салідарнасьці з Украінай» (2014), «Камітэту абароны прадпрымальніцтва» (2016), адзін з каардынатараў стала дзеючага форума «Свабоду палітвязьням!» (2015). Актыўны ўдзельнік пратэсных акцыяў вясны 2017 году.

## Бібліяграфія
* «Ды-джэй Адраджэньня» (1998)
* «Пакаленьне Маладога Фронту» (2002)
* «Нацыянальная ідэя» (2005)
* «Лісты зь лесу» (2007)
* «Брату» (2007)
* «Маладафронтаўцы» (сумесна з Настай Палажанкай) (2009)
* «Беларуская глыбіня» (2015)
* «Беларуская Хрысьціянская Дэмакратыя: 1917—2017» (2017)
* «Сто асобаў беларускай хрысціянскай дэмакратыі» (2017)
* «Беларусалім. Золак» (2017)

### Беларусалім
Раман-трылёгія. Пакуль выйшлі дзьве кнігі: „Беларусалім. Золак“ (2017) і „Беларусалім. Сэрца сьвятла“ (2020). У першай частцы вядзецца пра краіну, якая прачынаецца ў цемры. Карпарацыя „Непагасны сьвет“ распрацоўвае пульт ад чалавека і выбірае сваёй штаб-кватэрай Менск, а сваім сымбалем — чорны квадрат. Высьвятляецца: з успышкай Беларусі пачынаецца канец сьвету, а Беларусь робіцца эпіцэнтрам сусьветных падзеяў. Праца над раманам вялася 12 гадоў. Павал Севярынец пісаў яго ў „Амэрыканцы“, падчас адміністрацыйнага арышту на Акрэсьціна, у ссылках у Малым Сітне ды Купліне, у СІЗА на Валадарцы.

## Прэміі і ўзнагароды
Павал Севярынец — ляўрэат літаратурнае прэміі Беларускага ПЭН-цэнтру імя А. Адамовіча, прэміі імя Францішка Аляхновіча, прэміі «За свабоду думкі» імя Васіля Быкава.

Сябра Саюзу беларускіх пісьменьнікаў, Беларускай асацыяцыі журналістаў, Таварыства беларускай мовы, Згуртаваньня беларусаў сьвету «Бацькаўшчына».

## Асабістае жыцьцё
11 студзеня 2014 году ажаніўся з Вольгай Шылак. Вянчаньне адбывалася ў менскім катэдральным касьцёле Панны Марыі.

## Глядзіце таксама
* Беларуская хрысьціянская дэмакратыя
* Малады фронт
* Георгі Дзьмітрук
* Аляксей Шэін
* Віталь Рымашэўскі
* Дзяніс Садоўскі

## Літаратура
* 

## Крыніцы

## Вонкавыя спасылкі
* Асабісты сайт
* Севярынец Павал Канстанцінавіч — Афіцыйны сайт БХД
* Малады Фронт
* Северинец Павел // 
* Старонка на праекце «Хто ёсьць хто ў РБ» 

Катэгорыя:Нарадзіліся ў Воршы
Катэгорыя:Выпускнікі Беларускага дзяржаўнага ўнівэрсытэту
Катэгорыя:Палітыкі Рэспублікі Беларусь
Катэгорыя:Сябры Маладога Фронту
Катэгорыя:Беларускія журналісты
Катэгорыя:Беларускія публіцысты
Катэгорыя:Сябры Беларускай хрысьціянскай дэмакратыі
Катэгорыя:Ляўрэаты літаратурнай прэміі Беларускага ПЭН-цэнтру імя Алеся Адамовіча
Катэгорыя:Вязьні сумленьня паводле ПЦ „Вясна“
Катэгорыя:Беларускія вязьні сумленьня паводле „Міжнароднай амністыі“